Flatdøgnfluer

Flatdøgnfluer (Heptageniidae) er en familiegruppe av døgnfluene. De er tilknyttet et liv i ferskvann som nymfer (larve), de voksne tar ikke til seg føde og lever ikke så lenge. Men de fleste lever lengre enn ett døgn.
De er utbredt i hele verden, unntatt New Zealand og Australia, de er sjeldne og har få arter i Sør-Amerika. De mangler på de kaldeste stedene som Antarktis og Arktis. Det er flest arter på den nordlige halvkule.
Flere av døgnfluene i familien flatdøgnfluer er modell for fluefiskere som binder fiskefluer.


== Utseende ==
Kroppen er brunlig på farge og mellom 4 og 15 millimeter lang.  Artene i denne gruppen har to lange haletråder (cerci) som voksne.
Nymfene har en flat kroppsform med tre haletråder. Beina og særlig lårene (coxa) er store og kraftige. De har utvendige gjeller på bakkroppen. De er flate og vanligvis mørkt farget.


== Levevis ==
Flatdøgnfluer lever mesteparten av sitt liv i ferskvann som larver eller nymfer. Flatdøgnfluer har nymfestadiet i både stillestående og rennende vann, ofte med sterk strøm. Både i mindre bekker, større elver og langs stranden av dammer og innsjøer.
Nymfene lever av organisk materiale, som alger eller råtnende planter. Men også av andre mindre dyr eller fiskeegg. Døgnfluer kan ikke ta til seg føde eller fuktighet som voksne individer.
De fleste nymfer kryper rundt på bunnen, både på åpen sandbunn og blant planter. Men noen arter er gode svømmere.
Eggene legges i vannmassene. I Norden er utviklingen ett år. Flatdøgfluer tilhører gruppen insekter med ufullstendig forvandling, som betyr at den ikke har et puppestadium mellom nymfestadiet og «Fluestadiet» (imago). Døgnfluenes livssyklus er enestående i dyreriket på grunn et mellomstadium kalt subimago som ingen andre kjente insektsgrupper gjennomgår. Fluefiskere kaller dette stadiet for dun (engelsk).


== Systematisk inndeling med norske arter ==
I Norge er det 4 arter. I 1993 ble det i bladet Insekt-Nytt, publisert en liste, med forslag til norske navn på døgnfluene. Norsk entomologisk forenings foreslåtte navn står først i listen, andre norske navn er skrevet inn bak. Det forvirrende med norske navn er at ulike bøker bruker ulike navn og navnene kan variere med dialektene. De fleste nummer av InsektNytt kan lastes ned og leses på siden til Norsk Entomologisk forening [1].
Norsk entomologisk forening har også utgitt en rekke Insekttabeller. Dette er små og billige hefter der en kan bestemme insekter til artsnivå. Et av heftene (se kilde) tar for seg døgnfluelarvene.
Nomenklaturen følger Puthz, unntatt for slekten Nixe som følger Flowers. Et latinsk familienavn ender med ...idae, og et navn på en overfamilie på  ...oidea.

Orden Døgnfluer (Ephemeroptera)
Familie Flatdøgnfluer  (Heptageniidae)
Underfamilien Ecdyonurinae
Slekten Ecdyonurus Eaton, 1868 – 36 arter i Europa, ikke i Norge
Slekten Electrogena Zurwerra & Tomba, 1985 – 21 arter i Europa
Slekten Nixe
Liten flatdøgnflue, Nixe joernensis  (Bengtsson, 1909) [syn. Heptagenia joernensis]
Underfamilien Heptageniinae – slekter i Europa:
Slekten Heptagenia Walsh, 1863 – 6 arter i Europa, i Norge:
Brun flatdøgnflue, Heptagenia fuscogrisea (Retzius, 1783)
Gul flatdøgnflue, Heptagenia sulphurea (Müller, 1776)
Nordlig flatdøgnflue, Heptagenia dalecarlica Bengtsson, 1912
Slekten Kageronia Matsumura, 1931 – to arter i Europa
Underfamilie Rhithrogeninae
Slekten Anepeorus McDunnough – Nord-Amerika
Slekten Cinygma Eaton, 1885 – én art i Europa
Slekten Epeorus Eaton, 1881 – 6 arter i Europa
Slekten Rhithrogena Eaton, 1881 – 69 arter i Europa, ikke i Norge
Slekten Spinadis Edmunds & Jensen – Nord-Amerika


== Referanser ==


== Kilder ==
Sømme, Laurits 2001. Insekter. (Original: McGavin, George C. 2000. Insects, spiders and other terrestical arthropods.) N. W. Damm & Søn AS. ISBN 82-512-0601-4
Johansen, G.O. og Lunde, V. 1993. Sjekkliste for norske døgnfluer (Ephemeroptera) med forslag til norske navn. Norsk entomologisk forening, InsektNytt 18(3-4), s. 19-22
Arnekleiv, Jo Vegar. 1995. Døgnfluelarver. Norsk entomologisk forening, Norske Insekttabeller nr. 14,  45 sider.
Flowers, R. W. 1986. Holarctic distrubutions of three taxa of Heptageniidae (Ephemeroptera). Ent. news 97: side. 137-197
Puthz, V. 1978. Ephemeroptera.  Limnofauna Europaea, J. Illies (ed.). Fischer Verlag, Stuttgart. side 256 – 263.


== Eksterne lenker ==
(en) Flatdøgnfluer – oversikt og omtale av artene i WORMS-databasen 
(en) Flatdøgnfluer i Encyclopedia of Life 
(en) Flatdøgnfluer i Global Biodiversity Information Facility 
(no) Flatdøgnfluer hos Artsdatabanken 
(sv) Flatdøgnfluer hos Dyntaxa 
(en) Flatdøgnfluer hos Fauna Europaea 
(en) Flatdøgnfluer hos Fossilworks 
(en) Flatdøgnfluer hos ITIS 
(en) Flatdøgnfluer hos NCBI 
(en) Kategori:Heptageniidae – bilder, video eller lyd på Wikimedia Commons 
Heptageniidae – detaljert informasjon på Wikispecies 
Tree of Life - Døgnfluer, (Ephemeroptera) (engelskspråklig)
CSIRO – Døgnfluer, (Ephemeroptera) (engelskspråklig)
Norsk Entomologisk forening
Billedgalleri over nordamerikanske arter